**Ny leverandøraftale på diabetes-produkter**

Albertslund Kommune har sammen med VIF (Vestegnens IndkøbsForum) har indgået ny aftale med Mediq Danmark A/S om levering af diabeteshjælpemidler. Aftalen er trådt i kraft pr. 1. december 2017.

Da Mediq Danmark A/S i forvejen var Albertslund Kommunes leverandør på diabeteshjælpemiddel området, er der ingen ændring i bestillingen af dine produkter. Du modtager derfor ikke en ny bevilling.

Hjælpemidlerne vil blive sendt direkte hjem til dig med posten. Du vil ikke blive opkrævet porto for de hjælpemidler, der er omfattet af din bevilling.

Hvis dit nuværende apparat ikke er med i den nye standardaftale, kan du bestille et nyt gratis apparat fra kataloget hos Mediq Danmark A/S. Dette skal ske telefonisk på 36 37 92 00 (se i det vedlagte katalog).

Ønsker du at benytte produkter, der ikke er med i standardaftalen i kataloget, eller vurderer du, at produkterne ikke dækker dit behov, har du følgende muligheder:

* Du kan kontakte Albertslund Kommune, Hjælpemidler via [www.borger.dk](http://www.borger.dk), via e-mail på [hjaelpemidler@albertslund.dk](mailto:hjaelpemidler@albertslund.dk) eller telefonisk 43686500 – tast 1 og herefter 2.
* Vi foretager en individuel, konkret vurdering af dit behov og giver dig en afgørelse inden for 14 dage, der kan dog gå længere tid, såfremt der skal indhentes lægelige oplysninger. Du skal være opmærksom på, at vi yder støtte til ”bedst og billigst egnede” diabeteshjælpemidler, hvor det som udgangspunkt ikke er tilstrækkelig begrundelse for særbevilling, at du har vænnet dig til de nuværende produkter.
* Vi anbefaler, at du afprøver de nye produkter en periode, før du søger om udvidet særbevilling.
* Du kan også frit vælge at købe produkter, uden at kontakte os.

I så fald skal du selv afholde en eventuel egenbetaling, som er prisforskellen mellem det tilbudte produkt i kataloget og de produkter du ønsker. Beløbet på egenbetalinger kan du få oplyst ved henvendelse til Mediq Danmark A/S.

* Ønsker du ikke at benytte Mediq Danmark A/S, kan du frit vælge en anden leverandør efter reglerne om Frit Valg. Inden du køber diabeteshjælpemidler fra din ønskede leverandør, skal du kontakte Albertslund Kommune, Hjælpemidler med oplysning om hvilken leverandør og produkt du ønsker. Du vil selv skulle afholde en eventuel egenbetaling, som er prisforskellen mellem det tilbudte produkt i kataloget, og de produkter du ønsker.

Med venlig hilsen

Sagsbehandlere

Hjælpemidler